open-index/open-wikipedia-markdown huggingface dataset:
סקובי-דו! משחקי הפחד

**סקובי-דו! משחקי הפחד** (באנגלית: **Scooby-Doo! Spooky Games**) הוא ספיישל טלוויזיוני מונפש שהופק על ידי האחים וורנר הנפשה המבוסס על הזיכיון "סקובי-דו". סרט זה הופק והופץ לכבוד אולימפיאדת לונדון ב-17 ביולי 2012. הסרט התחיל את הפרקים המיוחדים של "סקובי-דו" והופץ ב-DVD של הסדרה "Laff-A-Lympics" מבית האנה-ברברה.

## עלילה
כאשר שאגי וסקובי ברחו ממפלצת ופתו אותה אל המלכודות של פרד, מארגנת המשחקים האולימפיים דיאן צפתה ביכולת ריצה המדהימה של שאגי וסקובי והציעה להם להשתתף במשחקים האולימפיים של שנת 2012 בלונדון. שאגי הסכים להצעה, אולם סקובי לא יכל להשתתף עקב היותו כלב, למרבה המזל דיאן נתנה לסקובי הצעה להיות מאמנו של שאגי וסקובי הסכים בשמחה. החבורה טסה לטיול בתשלום ללונדון על מנת ששאגי יוכל להתאמן למשחקים. כאשר הגיעו, דפני וולמה נדלקו על סטיב לוקר, קופץ מוט אולימפי, אשר גרם לפרד לקנא ולרצות להיות קופץ מוט אולימפי המשחקים. החבורה אז הולכת לחדרם במלון, וסקובי שמע דריכה ענקית רועשת מבחוץ כאשר הוא צפה במרתון דינוזאורים בטלוויזיה. שאגי וסקובי יצאו לרגע כדי לבדוק, והם גילו כי הפסל האולימפי בן 2000 שנה קם לתחייה והורס את העיר.

יום למחרת, החבורה הלכה לאצטדיון האולימפי לאחר שישנו קצת בלילה הקודם. הם הסבירו לדיאן על הפסל שקם לתחייה, ודיאן הסבירה שהפסל נקרא פורטיאוס, והסיבה שהיא הזמינה את החבורה היא כדי לפתור את התעלומה. בינתיים, המשחקים החלו, ופרד שובר ללא כוונה את מוט המזל של סטיב. ולמה מסתכלת היטב על המוט והבינה שהמוט נחתך, אז הם הדביקו יחד את המוט בחזרה. ולמה נהייתה חשדנית, ומאוחר בלילה החבורה חיפשה רמזים. כאשר חקרו, הם מצאו את פורטיאוס, אשר רדף אחריהם. הם הצליחו לאבד את פורטיוס, וחזרו אל החדרים שלהם במלון בלילה.

למחרת בבוקר, שאגי נהיה מודאג שהוא לא יוכל לרוץ מהר במשחקים, מכיוון שהוא רץ מתוך פחד. כדי לפתור את הבעיה, סקובי התחפש למפלצת מפחידה כדי להפחיד את שאגי, רק כדי שהפסל האמיתי של פורטיאוס ירדוף אחריו. החבורה הצליחה ללכוד את פורטיאוס, אשר התגלה בתור ג'ק רוגינס, אלוף קפיצת מוט בדימוס, אשר רצה להפחיד את סטיב כדי שלא ישבור את השיא שלו. בסוף, סטיב הצליח לשבור את השיא והוא חגג את ניצחונו יחד עם כל החבורה.

## דמויות ומדבבים
* פרנק ולקר בתור פרד ג'ונס וסקובי-דו
* מת'יו לילארד בתור שאגי רוג'רס
* גריי דלייל בתור דפני בלייק
* מינדי קון בתור ולמה דינקלי
* ג'וש קיטון בתור סטיב לוקר
* רובין אטקין דאונס בתור פורטיאוס
* ג'נט מונטגומרי בתור דיאן
* טרוי בייקר בתור סרגיי פלוטניקוב
* ג'יימס פטריק סטיוארט בתור ג'ק ריגינס ואיגו דרוזדוב

## קישורים חיצוניים

## הערות שוליים

קטגוריה:סרטי 2012
קטגוריה:האחים וורנר הנפשה: סרטים
קטגוריה:סרטי מסתורין אמריקאיים
קטגוריה:סרטי סקובי דו
קטגוריה:סרטי הנפשה אמריקאיים
קטגוריה:סרטי קומדיה אמריקאיים
קטגוריה:סרטים על כלבים
קטגוריה:סרטים מבוססי סדרות טלוויזיה
קטגוריה:סרטי אנימציה שיצאו ישירות בפורמט לצפייה ביתית
קטגוריה:סרטי טלוויזיה אמריקאיים
קטגוריה:אולימפיאדת לונדון (2012)
מות הבכור של פרעה

**מות הבכור של פרעה** (באנגלית: **The Death of the Pharaoh’s Firstborn**) הוא ציור מאת הצייר הוויקטוריאני לורנס אלמה-טדמה (1836–1912), המתאר סצנה תנ"כית מתוך ספר שמות. הציור מציג רגע דרמטי במיוחד: פרעה המובס מתאבל על בנו הבכור שמת כתוצאה מהמכה העשירית שהביא אלוהים על מצרים – מכת בכורות – לאחר שפרעה סירב לשחרר את בני ישראל מעבדות. זוהי נקודת השבר של פרעה, שבעקבותיה מחליט לאפשר לבני ישראל לצאת לחופשי. הציור מתאר את הרגע באופן אינטנסיבי במיוחד, כאשר בנו המת של פרעה מונח על ברכיו.

## הצלחה וביקורת

הציור זכה להצלחה מיידית עם הצגתו. מגזין האמנות הבריטי "Pall Mall Magazine" בחר בו כ"ציור השנה", ובשנת 1878 זכה במדליית זהב בתערוכת סלון פריז. אף על פי שבמרוצת השנים נודע אלמה-טדמה בעיקר בזכות ציוריו המוקדשים לעולם הרומי, הייתה זו דווקא סצנה מצרית זו שזיכתה אותו בפרסומו הראשון. הציור נחשב לאחד האהובים על האמן עצמו, והוא מעולם לא מכר אותו.

## תיאור הציור
בפינה הימנית העליונה של הציור נראים משה ואהרון מגיעים אל פרעה כדי לבשר לו את דבר ה', בעודם עדים לאבלו על בנו שמת. הציור מתאפיין באווירה קודרת, המבטאת את עומק הצער של האב האבל. רק בהתבוננות ממושכת ניתן להבחין בכל הפרטים והדמויות שבלב החשכה.

## הרקע לאמן והורשת הציור

לורנס אלמה-טדמה (1836–1912) נולד בשם לורנס (לורנס) אלמה טדמה בפריסלנד שבהולנד, והתחנך כאמן בהולנד ובלגיה. בדצמבר 1869 עבר לאנגליה, שם בנה קריירה מצליחה ונחשב לדמות מרכזית הן בחברה הגבוהה של לונדון והן בזירת האמנות הבריטית. הוא שינה את שמו ל"לורנס" ואיחד את שמו הפרטי עם שמו האמצעי "אלמה" כדי להבטיח שיופיע בראש קטלוגי התערוכות תחת האות A. על אף שמולדתו ההולנדית העריכה אותו פחות מאשר הקהל הבריטי והבינלאומי, ביקש אלמה-טדמה להבטיח שלפחות אחת מיצירות המופת שלו תישמר באוסף הולנדי חשוב. בהתאם לכך, הוא הוריש את הציור לרייקסמוזיאום שבאמסטרדם, שם הוא מוצג עד היום.

## פרשנות

הציור משקף את תחושת האבל והאובדן באמצעות אווירה קודרת ועמוסת רגש. הדמויות נבלעות ברקע אפל, ורק בהתבוננות ממושכת ניתן להבחין בפרטים ובנוכחותם של משה ואהרן בפינה הימנית העליונה. החושך בציור מבטא את הצער העמוק של פרעה על מות בנו, ומדגיש את עוצמת המכה שהביאה לשחרור בני ישראל ממצרים.

## קישורים חיצוניים

## הערות שוליים

קטגוריה:ציורי התנ"ך
קטגוריה:ציורי שמן
קטגוריה:ציורים מהמאה ה-19
קטגוריה:משה בציורים
קטגוריה:ילדים בציור
רוסקו טאנר

**רוסקו טאנר** (באנגלית: **Leonard Roscoe Tanner**; נולד ב-15 באוקטובר 1951) הוא טניסאי עבר אמריקאי. טאנר זכה בגראנד סלאם בתחרות אליפות אוסטרליה הפתוחה 1977 (ינואר).

## ביוגרפיה
רוסקו טאנר נולד בטנסי. אביו היה עורך דין וחובב טניס. טאנר החל להתאמן בגיל 6. הוא ניצח בתחרות ארצית לבנים עד גיל 16.

רוסקו טאנר המשיך להשתתף במשחקי טניס בהיותו סטודנט באוניברסיטת סטנפורד וניצח במספר תחרויות לסטודנטים.

רוסקו טאנר ניצח באליפות ארצות הברית לחובבים בשנת 1969. באותה שנה הוא התחיל להשתתף בתחרויות גראנד סלאם. בשנת 1972 עבר לטניס מקצועי. הצלחתו הגדולה בתחרויות הגברים היה ניצחון באליפות אוסטרליה הפתוחה 1977 (ינואר). בגמר אליפות וימבלדון 1979 הוא הפסיד לביורן בורג.

בנוסף לתחרויות הגברים רוסקו טאנר שיחק בתחרויות זוגות. הוא שיחק לצד שחקנים שונים ובסך הכול ניצח ב-15 תחרויות.

במהלך הקריירה טאנר זכה בגביע דייוויס כחבר נבחרת גביע דייוויס של ארצות הברית.

טאנר פרש מתחרויות בשנת 1985 ומספר שנים היה מאמן. 

לטאנר היו בעיות עם השלטונות בהקשר לניהול עסקיו. על רקע זה הוא נעצר מספר פעמים. בשנת 2005 הוא פרסם ספר Double Fault: My Rise And Fall, And My Road Back.
### הישגים בגראנד סלאם
#### יחידים

## קישורים חיצוניים

קטגוריה:אמריקאים ילידי טנסי
קטגוריה:טניסאים אמריקאים
קטגוריה:בוגרי אוניברסיטת סטנפורד
קטגוריה:טניסאים זוכי אליפות אוסטרליה הפתוחה
קטגוריה:טנסי: ספורטאים
קטגוריה:אמריקאים שנולדו ב-1951
Boys (Summertime Love)

"**Boys (Summertime Love)**" (ידוע גם בשם "**Boys, Boys, Boys**" מילות הפתיחה בפזמון) הוא שיר של זמרת הפופ האיטלקייה , שיצא במאי 1987 כסינגל השלישי מתוך אלבום הבכורה שלה משנת 1987.
השיר הגיע לראש המצעדים בצרפת ושווייץ, וכיכב בחמישייה הראשונה באוסטריה, בלגיה, פינלנד, מערב גרמניה, אירלנד, הולנד, נורווגיה, ספרד ושוודיה.
זהו הסינגל הראשון של סברינה שיצא בבריטניה, ושהגיע למקום השלישי במצעד הסינגלים הבריטי ביוני 1988.
מחוץ לאירופה, השיר הגיע בשיאו למקום ה-11 באוסטרליה ולמקום השישי בדרום אפריקה.
השיר יצא לאור פעמיים בגרסת רמיקס: ב-1995, שונה שמו ל-"Boys '95", וב-2003 ל-"".

## וידאו קליפ
הווידאו קליפ של השיר צולם במלון פלורידה בעיירת הנופש האיטלקית ג'סולו. בקליפ נראית סברינה בת ה-19, כשהיא משתכשכת בבריכת שחייה, בעוד החלק העליון של הביקיני שלה מחליק מפעם לפעם. כאשר הסרטון שודר ביוני 1988 בתוכנית הטלווזיה הבריטית,Top of the Pops, כוסו החלקים האינטימיים של הזמרת שנחשפו בקליפ, באמצעים דיגיטליים.

## מיקומי שיא במצעדים

## אישורים

## קישורים חיצוניים
* 
* "Boys (Summertime Love)", במסד הנתונים המוזיקלי AllMusic **(באנגלית)**
* "Boys (Summertime Love)", במסד הנתונים המוזיקלי MusicBrainz **(באנגלית)**
* "Boys (Summertime Love)", במסד הנתונים המוזיקלי Genius **(באנגלית)**
* "Boys (Summertime Love)", במסד הנתונים המוזיקלי Discogs **(באנגלית)**
* "Boys (Summertime Love)", באתר המוזיקה Spotify **(באנגלית)**
* "Boys (Summertime Love)", באתר המוזיקה אפל מיוזיק **(באנגלית)**
* "Boys (Summertime Love)", באתר המוזיקה SoundCloud **(באנגלית)**
* "Boys (Summertime Love)", באתר המוזיקה SecondHandSongs **(באנגלית)**

## הערות שוליים

קטגוריה:שירים באנגלית
קטגוריה:שירי איטלו דיסקו
קטגוריה:וידאו קליפים מעוררי מחלוקות
קטגוריה:סינגלים שהגיעו למקום הראשון בשווייץ
קטגוריה:סינגלים שהגיעו למקום הראשון במצעד הסינגלים של SNEP
קלוגמן

**קלוגמן** הוא שם משפחה אשכנזי שפירושו הוא אדם חכם

קטגוריה:שמות משפחה אשכנזיים
בסאם א-סלחי

**בסאם אחמד עומר א-סלחי** (בערבית: **بسام الصالحي**; נולד ב-1960) הוא פוליטיקאי ופעיל טרור פלסטיני, מזכ"ל מפלגת העם הפלסטינית מאז 2003, חבר במועצה המחוקקת הפלסטינית ברשימה האלטרנטיבית מאז בחירות 2006, חבר הוועד הפועל של הארגון לשחרור פלסטין ושר התרבות של הרשות הפלסטינית למשך תקופה קצרה בממשלת האחדות הפלסטינית ב-2007.

## ביוגרפיה
בסאם נולד במחנה הפליטים אל-אמערי ברמאללה. הוא למד בבית ספר יסודי שנוהלו על ידי אונר"א. ב-1978 החל ללמוד באוניברסיטת ביר זית, עד לקבלת תואר שני בלימודים בינלאומיים בשנת 1997. תוך כדי לימודיו באוניברסיטה, נבחר לתפקיד נשיא מועצת התאחדות הסטודנטים למשך שנתיים (1979–1981). בתקופה זו הוביל את מאבקה של תנועת הסטודנטים נגד הסכמי קמפ דייוויד, ובשל כך נעצר על ידי ישראל מספר פעמים והיה גם במעצר בית. הוא גם היה פעיל באינתיפאדה הראשונה והיה חבר בקבוצת . הוא נעצר שוב ב-1990 למשך שלוש שנים.

הוא היה שותף גם בהתפרצויות נוספות של טרור, כמו מהומות מנהרת הכותל והאינתיפאדה השנייה. ב-2004 נעצר ועוכב לחקירה אחרי שניסה להיכנס לירושלים ללא אישור, ולאחר שהיה מעורב בהפרות סדר והתעמת עם חיילים.

א-סלחי מילא תפקידים רבים, בהם: חבר ב, חבר המועצה הלאומית הפלסטינית, חבר המועצה המרכזית של הארגון לשחרור פלסטין, חבר בוועדת המעקב על תיק גדר ההפרדה בבית המשפט בהאג וחלק מהמשלחת הפלסטינית שהשתתפה בישיבות בית המשפט, חבר בצוות המעקב לגיוס תמיכה בינלאומית, ושר התרבות בממשלת הרשות הפלסטינית שהוקמה במרץ 2007 ופוזרה ביוני באותה שנה. קודם לכן, ב-2005, ניסה להתמודד על נשיאות הרשות הפלסטינית ונכשל.

הוא פרסם לאורך השנים כמה ספרים ומאמרים מחקריים, בעיקר על התפתחות ההנהגה הפלסטינית. כמו כן השתתף במפגשים של נציגי וראשי מפלגות שמאל בעולם הערבי, וכיהן כחבר משלחת המשא ומתן לקהיר ב-2014.

## דעותיו
ב-2007, לאחר פיזור ממשלת האחדות הפלסטינית, התראיין וביקר את התנהלותו של מחמוד עבאס, כשהוא טוען כי "לא ניתן להוסיף ולנהל את ענייני העם הפלסטיני באמצעות צווי חירום ולא ניתן להמשיך בניהול ענייני הרשות במצב חירום". באותו ראיון האשים את ישראל, ארצות הברית, האיחוד האירופי וקבוצות פלסטיניות בהכשלתה של ממשלת האחדות, וטען כי "ארצות הברית וישראל עשו כול שביכולתן כדי להכשיל את ממשלת האחדות הלאומית. האיחוד האירופי צידד בעמדותיהן של ארצות הברית וישראל. אבל גם בתוך המחנה הפלסטיני, קבוצות בתוך הפתח והחמאס פעלו ביודעין על מנת שהממשלה לא תצליח. אותם גורמים פעלו באלימות על מנת שהממשלה לא תתקיים ותתפרק לגורמים. למעשה הם שיחקו לידיה של המדיניות האמריקאית במזה"ת. מדיניות שהיא הרת אסון לכל עמי האזור".

ב-2010 יצא בקריאה נגד חידוש המשא ומתן עם ישראל, בטענה שחידוש המשא ומתן צריך להיות מותנה בהפסקה כוללת של ההתנחלויות, ובעיקר במזרח ירושלים, בהגדרת המטרות של השיחות ובקביעת מסגרת זמן.

במלחמת חרבות ברזל ביקר את התמיכה האמריקנית בישראל, ותקף את מזכיר המדינה של ארצות הברית אנתוני בלינקן אחרי ביקורו ברמאללה, לפי בסאם, בלינקן הוא "כמו מישהו שהורג קורבן ואז הולך להלוויה שלו".

## קישורים חיצוניים

## הערות שוליים

קטגוריה:שרי ממשלת הרשות הפלסטינית
קטגוריה:טרור בישראל
קטגוריה:פוליטיקאים פלסטינים
קטגוריה:בוגרי אוניברסיטת ביר זית
קטגוריה:פלסטינים שנולדו ב-1960
שבטוט

**שבטוט** (שם מדעי: *Calligonum*) הוא סוג של צמחים במשפחת הארכוביתיים. הסוג מונה כ-80 מינים של שיחים מדבריים המותאמים לתנאי יובש ותפוצתו באגן הים התיכון, אסיה וצפון אפריקה.

## תיאור
צמחים מהסוג שבטוט הם שיחים מסועפים בצורה מפוזרת אך לא סדירה, עם ענפים מעוצים גמישים בעלי שורשים עמוקים המאפשרים להם לשאוב מים משכבות עמוקות בקרקע. העלים פשוטים, מנוגדים, כמעט יושבים, ליניאריים או דמויי קשקשים, לפעמים נעדרים או קטנים מאוד, ליניאריים או חוטיים, מובחנים או מאוחדים עם עלי לוואי שוֹפָריים קרומיים קצרים ונשיריים. הפרחים קטנים, לבנבנים, דו מיניים, בודדים או בתפרחת רפויה. לפרחים יש 5 עטיפים ברי קיימא, בעלי 5 אונות שאינם משתיירים בפירות, ו-10–18 אבקנים עם זירים מאוחים בבסיסם. השחלה עילית והיא בעלת חתך מרובע. הפרי הוא אגוזית מעוצה. הזרעים מוארכים בני 4 גומות.

בישראל צומח מין אחד בלבד, שבטוט מצויץ (*Calligonum comosum*), המייצב את החולות של הנגב, אזור ים המלח והערבה.

## טקסונומיה
הסוג *Calligonum* פורסם לראשונה על ידי קארולוס לינאוס בשנת 1753. הוא ממוקם בתת-משפחת , שבט Calligoneae, יחד עם הסוג ''.




## קישורים חיצוניים

## הערות שוליים

קטגוריה:צמחים שתוארו ב-1753
קטגוריה:טקסונים שתוארו בידי קארולוס לינאוס
קטגוריה:ארכוביתיים
הין

**הין** היא מידת נפח עתיקה שהייתה נהוגה בתקופת המקרא ובתקופת בית המקדש. ההין שימשה בעיקר למדידת נוזלים כגון שמן, יין ומים, בפרט בהקשר בפרט בהקשר של עבודת המקדש ביחס להקרבת מנחות ונסכים.

## מקור השם
מידת ההין נזכרת בתורה בפרשת שמות בפרשת עשיית שמן המשחה:

מידה זו לא נצרכה בשאר עבודת בית המקדש, אך לדעת חכמים, המידה הייתה מצויה כחלק משבעה סוגי מידות שהיו מצויים באופן תמידי בבית המקדש, טעמם הוא שמאחר שנצרכו למידה פעם אחת, השאירו אותו. אך לדעת רבי שמעון לא היה כלי במידה זו בבית המקדש.

המידה נזכרת בתורה כשיעור מידה למידות אחרות של נסכים: חצי הין, רביעית ההין ושלישית ההין: 

## שיעור המידה
מידת ההין היא 12 לוג, כפי שלמדו חז"ל בסמכת מנחות מהגימטריה של המילה 'זה':

יש שכתבו שמקור המילה "הין" (hnw), הוא במצרים העתיקה שם השתמשו במידה זו למדידת שמן, בירה ויין, כפי שעולה מממצאים ארכאולוגיים מהתקופה הפרעונית.

שאר כל מידות הלח, שיערו על פי מידה זו. וכפי שמבואר בדברי המשנה במסכת מנחות: 

בתרגום השבעים המילה הין אינה מתורגמת, אלא נכתבת כ־ιν (תעתיק יווני של המילה "הין").

## שיעור ההין במידות זמנינו
שיעור ההין שנוי במחלוקת בין הפוסקים:
* לפי החזון איש: כ-7.2 ליטר
* לפי הגר"ח נאה: כ-3.6 ליטר

## שימושי ההין במקרא ובמקדש
### יין לנסכים
כאמור, התורה מפרטת את שיעורי היין לנסכים לפי סוג הקרבן על פי מידת ההין:
* חצי ההין יין (כ-1.8-3.6 ליטר) - לפר
* שלישית ההין יין (כ-1.2-2.4 ליטר) - לאיל
* רביעית ההין יין (כ-0.9-1.8 ליטר) - לכבש

### שמן למנחות
שיעורי השמן למנחות השונות נמדדו אף הם על פי מידת ההין:
* רבע הין (שלושה לוגין) - למנחת נסכים של כבש
* שלישית הין (ארבעה לוגין) - למנחת נסכים של איל
* חצי הין (שישה לוגין) - למנחת נסכים של פר

גם שיעור הנסכים והשמן של קרבן התמיד נעשה על פי ההין: "וְעִשָּׂרֹן סֹלֶת בָּלוּל בְּשֶׁמֶן כָּתִית רֶבַע הַהִין וְנֵסֶךְ רְבִעִית הַהִין יָיִן לַכֶּבֶשׂ הָאֶחָד".

## הן צדק

המידה מוזכרת בתורה גם בציווי שלא להונות במידות ומשקולות:

בתלמוד דרשו מהמילים הין צדק - שיש לאדם לעמוד בדיבורו, כשהמילה הין משמשת במובן כן - הן: 

## קישורים חיצוניים

* 

## הערות שוליים

קטגוריה:יחידות מידה: נפח
קטגוריה:יחידות מידה קדומות
קטגוריה:שיעורי חז"ל
אליז ארנבורג

**אליז ארנבורג** (נולדה ב-19 ביולי 2000) היא שחיינית אמנותית ישראלית בעבר.

## קריירה
### 2016
באליפות אירופה שנערכה בלונדון שבממלכה המאוחדת במאי סיימה יחד עם עדן בלכר, אביב בובליל, יעל פולקה, גל ליטמן, נועה ולדמן, נטלי קוטיק ואלינה חלמסקי במקום תשיעי בתרגיל קבוצתי חופשי בתוצאה של 75.7333 נקודות, ובמקום תשיעי בתרגיל קבוצתי טכני בתוצאה של 70.7897 נקודות.

## קישורים חיצוניים

## הערות שוליים

קטגוריה:שחייניות צורניות ישראליות
קטגוריה:ישראליות שנולדו ב-2000
קטגוריה:ישראלים שנולדו ב-2000
ג'וואד א-טיבי

**ג'וואד חליל חסן א-טיבי** (בערבית: **جواد الطيبي**; נולד ב-5 במאי 1956) הוא פוליטיקאי, פעיל טרור ורופא פלסטיני, שכיהן בשורה של תפקידי שר בממשלות הרשות הפלסטינית.

## ביוגרפיה
ג'וואד נולד בח'אן יונס, רצועת עזה, ב-5 במאי 1956, והוא בן דודו של ח"כ אחמד טיבי. הוא למד רפואה והתמחה בכירורגיה עם השלמת לימודי תואר שני . הוא עבד כרופא עד לבחירתו למועצה המחוקקת הפלסטינית לאחר הבחירות הכלליות ברשות הפלסטינית (1996), בהן קיבל 20,034 קולות בנפת חאן יונס, כשהוא מייצג את תנועת הפת"ח.

בשל פעילותו בארגוני טרור היה כלוא במשך 8 שנים בישראל. בשנת 2002 מנעה ממנו ישראל את ההגעה לכינוס חברי המועצה המחוקקת הפלסטינית.

בממשלה השביעית של הרשות הפלסטינית בראשות אחמד קריע שהחזיקה מעמד מעט יותר מחודש (מ-5 באוקטובר עד 12 בנובמבר 2003), כיהן כשר המשפטים, שר הבריאות, שר הרווחה והשר לענייני אסירים. עם זאת, הוא סירב להשתתף בטקס ההשבעה במתחם המוקטעה ברמאללה, עקב חילוקי דעות עם יאסר ערפאת.

בממשלה השמינית כיהן כשר הבריאות מטעם ארגון הטרור חמאס מ-12 בנובמבר 2003 ועד 24 בפברואר 2005.

ב-2019 תקף בחריפות את הנהגת הרשות הפלסטינית במסגרת המאבק סביב הקמתו של בית החולים האמריקני ברצועת עזה. הוא טען כי הסנקציות של הרש"פ נגד הרצועה הן שדחפו את החולים לחפש אופציות אחרות והאשים את הרש"פ כי היא הותירה את הרצועה ללא תרופות וצרכים רפואיים כדי להפעיל לחץ על הנהגת חמאס.

## הערות שוליים

קטגוריה:טרור בישראל
קטגוריה:פוליטיקאים פלסטינים
קטגוריה:פעילי חמאס
קטגוריה:שרי ממשלת הרשות הפלסטינית
קטגוריה:רופאים פלסטינים
קטגוריה:ח'אן יונס: אישים
קטגוריה:שרי הבריאות של הרשות הפלסטינית
קטגוריה:שרי הרווחה של הרשות הפלסטינית
קטגוריה:פלסטינים שנולדו ב-1956
תובא חדורי

**תובא חדורי** (בערבית: **توبا خضوري**; נולדה ב-1964) היא אמנית ילידת אוסטרליה ממוצא עיראקי-יהודי. היא ידועה בציורי מיקס-מדיה מפורטים במיוחד, המבוצעים על גליונות גדולים של נייר מצופה שעווה. בשנת 1988 עברה לארצות הברית ללימודים אקדמיים, וכיום היא מתגוררת בלוס אנג'לס.

## ביוגרפיה
חדורי נולדה בשנת 1964 בסידני, אוסטרליה, למשפחה ממוצא עיראקי-יהודי וגדלה באוסטרליה. היא אחות תאומה זהה של האמנית רייצ'ל חדורי.

חדורי למדה לתואר ראשון באמנות (BFA) במכון לאמנות של סן פרנסיסקו בשנת 1988, והשיגה תואר שני באמנות (MFA) מאוניברסיטת קליפורניה בלוס אנג'לס בשנת 1994.

## יצירות
עבודותיה של חדורי מתאפיינות בפרטים מורכבים, דגמים או הדמיות אדריכליות המשולבים על גבי יריעות רחבות של נייר משוח בשעווה או פשתן. שילוב עדין זה מחייב לעיתים צפייה מקרוב, מה שיוצר אפקט שבו היצירות ממלאות את שדה הראייה של הצופה כולו. בשנים האחרונות החלה חדורי לשלב ביצירותיה היפוכים של פרטים כהים על רקע בהיר, להכניס דימויים טבעיים ונופי נוף, ואף ליצור עבודות בקנה מידה קטן בהרבה בהשוואה לעבודותיה הקודמות. בתקופה האחרונה עברה חדורי מעבודה בשעווה על נייר לשימוש בצבעי שמן על בד, כאשר נושא יצירותיה שואב השראה מסדרות גאומטריות.

## תערוכות
חדורי החלה להציג את עבודותיה בשנת 1993, ובתחילת דרכה השתתפה בתערוכת הביאנלה של ויטני בשנת 1995. מאז הציגה חדורי תערוכות יחיד במוסדות אמנות מרכזיים, בין היתר המוזיאון לאמנות עכשווית בלוס אנג'לס  (2001), מוזיאון האמנות של סנט לואיס, גלריית וייטצ'אפל בלונדון (2001), מרכז האמנות ווקר במיניאפוליס, ומוזיאון הירשהורן בוושינגטון די. סי. (1997).

עבודותיה של חדורי נמצאות באוספים הקבועים של המוזיאון לאמנות מודרנית (MoMA), מוזיאון סן פרנסיסקו לאמנות מודרנית, מוזיאון ויטני לאמנות אמריקאית, המוזיאון לאמנות עכשווית בלוס אנג'לס ומוזיאון האמנות של מחוז לוס אנג'לס.

## פרסים
לחדורי הוענקה מלגת מקארתור בשנת 2002 בשווי 500,000 דולר.

## ראו גם
* אמנות האסלאם

## קישורים חיצוניים
* תובא חדורי - רייגן פרויקטים
* תערוכת יחיד תובא חדורי 1997, מרכז Walker Art, מיניאפוליס
* "מיניאטורות עצומות" מאת ג'רי סלץ בדה ווילג' וויס (בתרגום חופשי קול הכפר)

## הערות שוליים

קטגוריה:בוגרות אוניברסיטת קליפורניה בלוס אנג'לס
קטגוריה:בוגרי אוניברסיטת קליפורניה בלוס אנג'לס
קטגוריה:בוגרות המכון לאמנות של סן פרנסיסקו
קטגוריה:בוגרי המכון לאמנות של סן פרנסיסקו
קטגוריה:עמיתי מקארתור
קטגוריה:אמנים יהודים אמריקאים
קטגוריה:יהודים עיראקים
קטגוריה:מהגרות מאוסטרליה לארצות הברית
קטגוריה:אוסטרליות שנולדו ב-1964
קטגוריה:אוסטרלים שנולדו ב-1964
יטה צוורלינג

**יטה צוורלינג סילברמן** (באנגלית: **Yetta Zwerling Silverman**; 25 בדצמבר 1894 – 17 בינואר 1982) הייתה כוכבת קולנוע יידישית בשנות ה-30 וה-40 של המאה ה-20.

## ראשית חייה
ייטה צוורלינג נולדה בעיירה קלייבו, סמוך ללבוב שבגליציה, האימפריה האוסטרו-הונגרית. אביה ניהל עסק לפירות והיה גם קלייזמר. אחיותיה, בסי ומיימי, שרו במקהלת התיאטרון היידי והכניסו גם אותה למקהלה.

היא היגרה עם משפחתה לארצות הברית, שם סיימה את לימודיה בתיכון והחלה לשחק בתפקידי נוער בתיאטרוני וודוויל בשפה האנגלית. בתקופה זו היא גם שרה שירים יידיים כגון  וביי מיר ביסטו שיין.

## קריירה
תפקידה הראשון של יטה צ'וורלינג בתיאטרון יידיש היה בתור "הנלה" ב*Der Yeshiva Bokher (תלמיד ישיבה)* של איזידור זולוטארבסקי. היא עברה ממקום למקום, והגיעה בסופו של דבר לניו יורק, שם שיחקה בוודוויל יידי עם סם קלינצקי בתיאטרון גרנד, ואז שיחקה ארבע שנים בקומדיות באנגלית עם לאון ארול ולאחר מכן שש עונות בפילדלפיה עם אנסל שור, ששיפר את ידיעתה ביידיש ונתן לה הזדמנות לשחק את תפקיד הסוברטה מול, בין השאר, סיליה אדלר, שמואל גולדנברג ובוריס תומשבסקי. לאחר מכן שיחקה בתיאטרון הלאומי ב-*Student Prince* וביחד עם ברטה קאליך ב-*Di neshomeh fun a froy (הנשמה של אשה)*.

היא שיחקה לצד יצחק פלד, יוליוס נתנזון, אלי מינטץ, איזידור מלצר, אדף פניגשטין, אירווינג ג'ייקובסון, ולצידה שיחקו מאוחר יותר מנשה סקולניק ולאון פוקס בסרטים יידיים כמו *Motl der opereytor* ו*Ikh vil zayn a mame*. מעבר לתפקידים הקומיים שלה, היא שרה כסולנית ובדואטים עם פרטנרים שלה. היא גם הייתה ידועה בזכות תלבושותיה הייחודיות והתכשיטים שלה.

## מוות
בשנת 1982, יטה סילברמן נפטרה בבית החולים סידר-סיני בלוס אנג'לס. היא הותירה אחריה את שני בניה, סידני וארתור סילברמן. היא נקברה בפארק הזיכרון הר סיני בלוס אנג'לס.

## קישורים חיצוניים

* 

## הערות שוליים

קטגוריה:אישים הקבורים בבית הקברות מאונט סיני
קטגוריה:אמריקאים ממוצא יהודי-אוסטרי
קטגוריה:אמריקאים ממוצא פולני-יהודי
קטגוריה:יהודים גליציאנים
קטגוריה:שחקניות קולנוע וטלוויזיה יהודיות אמריקאיות
קטגוריה:שחקני תיאטרון יידיש
קטגוריה:ילידי 1894
קטגוריה:נפטרים ב-1982
אנסטסיה פורמן

**אנסטסיה פורמן** (נולדה ב-11 באוגוסט 2001) היא שחיינית אמנותית ישראלית בעבר.

## קריירה
### 2017
באליפות העולם שנערכה בבודפשט שבהונגריה ביולי סיימה יחד עם עדן בלכר, גל ליטמן, אלינה חלמסקי, שלי בובריצקי, נטלי קוטיק, אמילי גרין וטלי אוסטרובסקי במקום 21 בתרגיל קבוצתי טכני בתוצאה של 72.3289 נקודות, ובמקום 22 בתרגיל קבוצתי חופשי בתוצאה של 73.0667 נקודות.

## הערות שוליים

קטגוריה:שחייניות צורניות ישראליות
קטגוריה:ישראליות שנולדו ב-2001
קטגוריה:ישראלים שנולדו ב-2001
סלים סקא

[ממוזער|סקא נפגש עם שר החוץ ההולנדי [ברט קונדרס בעזה, 2015]]
**סלים מוסטפא סלים אל-סקא** (בערבית: **سليم السقا**; נולד ב-1954) הוא עורך דין ופוליטיקאי פלסטיני, שכיהן בתפקיד שר המשפטים של הרשות הפלסטינית.

## ביוגרפיה
סלים נולד בח'אן יונס ב-1954, שם גם השלים את השכלתו היסודית. הוא למד משפטים וקיבל תואר ראשון מאוניברסיטת אלכסנדריה ב-1978.

ב-2006 התמודד בבחירות למועצה המחוקקת הפלסטינית בנפת חאן יונס כמועמד עצמאי.

סקא היה שר המשפטים בממשלת האחדות הפלסטינית בראשות ראמי חמדאללה בין התאריכים 2 ביוני 2014 לדצמבר 2015.

הוא מילא תפקיד מרכזי בהסברה במטרה לקדם את תהליך הפיוס הפנים פלסטיני בעשור השני של המאה ה-21 והשתתף במספר רב של אירועים ומצעדים בחאן יונס הקוראים להפסקת הפילוג הפלסטיני. הוא מתנגד של הסכמי אוסלו וטוען שעל הפלסטינים להתחזק כדי שיוכלו לבטל אותם.

הוא חבר מועצת המנהלים בכמה ארגוני חברה אזרחית פלסטינים, והשתתף במספר רב של קורסים וסדנאות הקשורות לזכויות אדם ביהודה ושומרון, בקהיר ובארצות הברית. הוא מוביל קו של חרם על בתי המשפט הצבאיים בישראל, וטוען שהם "בתי משפט לא לגיטימיים שבהם לא ניתן להבטיח את הזכות להגנה עצמית".

## קישורים חיצוניים

## הערות שוליים

קטגוריה:ח'אן יונס: אישים
קטגוריה:בוגרי אוניברסיטת אלכסנדריה
קטגוריה:שרי המשפטים של הרשות הפלסטינית
קטגוריה:פוליטיקאים פלסטינים
קטגוריה:משפטנים פלסטינים
קטגוריה:פלסטינים שנולדו ב-1954
נאש ברידג'ס

**נאש ברידג'ס** (באנגלית: **Nash Bridges**) היא סדרת דרמה משטרתית אמריקאית בת 122 פרקים ששודרה ברשת CBS מ-29 במרץ 1996 עד 4 במאי 2001. הסדרה נוצרה על ידי קרלטון קיוז.

## תקציר העלילה
צמד השוטרים, נאש ברידג'ס (דון ג'ונסון) ושותפו ג'ו דומינגז (צ'יץ' מארין) נאבקים בפושעים, ברוני סמים, ואנשי ממשל מושחתים ברחבי סן פרנסיסקו.

## צוות השחקנים הראשי
* דון ג'ונסון בתפקיד **נאש ברידג'ס** - הדמות הראשית בסדרה. נאש הוא שוטר מיומן וכריזמטי.
* צ'יץ' מארין בתפקיד **ג'ו דומינגז** - שותפו הוותיק וחברו הטוב ביותר של נאש.
* ג'ודי לין או'קיף בתפקיד **קאסידי ברידג'ס** - בתו של נאש.
* ג'ף פרי בתפקיד **הארווי לק** - בלש מסור.
* ג'יימי גומז בתפקיד **אוון קורטז** - בלש צעיר ושאפתן. יש לו מערכת יחסים רומנטית עם קאסידי ברידג'ס.
* אנט אוטול בתפקיד **ליסה ברידג'ס** - אשתו לשעבר של נאש ואמה של קאסידי.
* קארי-היריוקי טאגאווה בתפקיד **סגן איי. ג'יי. שימאמורה** - הממונה על נאש בשתי העונות הראשונות.
* יסמין בלית' בתפקיד **קייטלין קרוס** - תובעת המחוז הקשוחה והשאפתנית אשר הופכת למושא האהבה של נאש בעונה הרביעית.

## קישורים חיצוניים
* 
* האתר הרשמי - אורכב בארכיון האינטרנט ב-20 בדצמבר 1996

קטגוריה:תוכניות טלוויזיה שמתרחשות בסן פרנסיסקו
קטגוריה:אולפני CBS: תוכניות וסדרות
קטגוריה:סדרות מתח אמריקאיות
קטגוריה:סדרות פעולה אמריקאיות
קטגוריה:סדרות טלוויזיה אמריקאיות שעלו לשידור בשנת 1996
נומי (פירושונים)

קטגוריה:שמות פרטיים
קטגוריה:שמות משפחה
קטגוריה:שמות חיבה
ממשלת עבאס

**ממשלת אבו מאזן** היא הממשלה השישית של הרשות הפלסטינית, בראשות מחמוד עבאס, היא התקיימה מ-30 במרץ 2003 עד 7 באוקטובר 2003.

## הקמת הממשלה
הקבינט של ממשלת אבו מאזן הורכב מ-25 משרדים ו-24 שרים (כולל אישה אחת). ראש הממשלה שמר אצלו את תפקיד שר הפנים, בעוד תפקיד שר ההקדשים ושירותי הדת נותר פנוי. הוא גם הקים שלושה משרדים חדשים: המשרד לענייני משא ומתן, המשרד לענייני קבינט ומשרד המדינה לענייני ביטחון. משרד התכנון ושיתוף הפעולה הבינלאומי הופרד לשני משרדים: משרד התכנון והמשרד לשיתוף פעולה בינלאומי, ששמו שונה למשרד החוץ. גם משרד התרבות וההסברה פוצל לשני משרדים: משרד ההסברה ומשרד התרבות.

## הערות שוליים

קטגוריה:ממשלות הרשות הפלסטינית
טיים טהפטהימטהונג

**טיים טהפטהימטהונג** (באנגלית: **Tayme Thapthimthong**, נולד ב-28 בינואר 1990) הוא שחקן אנגלי. הוא ידוע בעיקר בזכות תפקידו כגייטוק בעונה השלישית של "הלוטוס הלבן" של HBO משנת 2025.

## ראשית חייו
טהפטהימטהונג נולד בהאמרסמית', מערב לונדון, אנגליה, להורים תאילנדים. יש לו אח אחד. הוריו, ילדי בנגקוק, ניהלו מסעדה ברובע קנזינגטון.

בגיל 13, הוא הצטרף לתוכנית אימונים לנוער שנוהלה על ידי הכוחות המזוינים של בריטניה. הוא החל להתעניין בהצטרפות לצבא הבריטי, אבל הוריו רצו שהוא ילמד באוניברסיטה לכן למד ריקוד באוניברסיטת קינגסטון.

## קריירה
בזמן לימודיו באוניברסיטה, עבד כסדרן במועדון לילה. עדיין נחוש להצטרף לצבא בתור חייל מארינס מלכותי, הוא התאמן עם חבר משפחה שהיה בשירות האווירי המיוחד, אך לבסוף נכשל מסיבות רפואיות.

לאחר האכזבה הזו, הוריו עודדו אותו לבקר את דודו ודודתו בתאילנד. ב-2013, בעודו בתאילנד, נבחן ולוהק לתוכנית הריאליטי "Academy Fantasia" , שם הגיע למקום השני וזכה בחוזה הקלטות. חודש מאוחר יותר, ב-2014, הוא קיבל את תפקיד המשחק הראשון שלו בתור נונג בסרט "Skin Trade".

לאחר חמש שנים של תפקידי משנה בסדרות וסרטים שונים טהפטהימטהונג החליט לשנות את הקריירה ולהצטרף לצבא המלכותי התאילנדי. הוא עבד עבור צוות הלוחמה בטרור של הצבא ושרת במרכז הביטחון של הכוחות המזוינים, המקבילה התאילנדית של MI6 או ה־CIA. הוא עזב את הצבא שאחרי שלוש שנים על מנת לקבל חוזי אבטחה פרטיים משתלמים יותר.

הוא עדיין עבד באבטחה כאשר לוהק לתפקיד גייטוק בעונה השלישית של סדרת HBO "הלוטוס הלבן", המתרחשת בתאילנד. בראיון הוא נתן קרדיט לכוכבת ששיחקה לצידו ליסה, מקבוצת הקיי-פופ בלאקפינד, על שעזרה לו לשפר את המבטא התאילנדי שלו.

## חיים אישיים
לטהפטהימטהונג יש בת.

## פילמוגרפיה
### קולנוע

### טלוויזיה

## קישורים חיצוניים

## הערות שוליים

קטגוריה:שחקני קולנוע וטלוויזיה אנגלים
קטגוריה:שחקני קולנוע וטלוויזיה תאילנדים
קטגוריה:אנשי צבא בריטים
קטגוריה:אנגלים שנולדו ב-1990
בית הספר לרפואה ע"ש אדלסון

**בית הספר לרפואה ע"ש [[מרים אדלסון|מרים]] ו[[שלדון אדלסון]]** הוא בית הספר לרפואה של אוניברסיטת אריאל בשומרון והשישי בישראל. בית הספר במתכונתו הנוכחית נוסד בשנת 2019 והמחזור הראשון סיים את לימודיו בשנת 2024. דקאן בית הספר הנוכחי והמייסד הוא פרופסור שי אשכנזי.

## היסטוריה
בשנת 2014 הוקמה באוניברסיטה המחלקה למדעי הרפואה, אשר הציעה תואר ראשון בקדם רפואה במסלול תלת שנתי. הקמת המחלקה התאפשרה בזכות תרומה של הזוג אדלסון בסך 5 מיליון דולר. לצד זאת התחייבו בני הזוג לתרום עוד 20 מיליון דולר לכשתאושר הקמת בית הספר לרפואה. ביולי 2018, הוועדה לתכנון ותקצוב (ות"ת) של המועצה להשכלה גבוהה אישרה את הקמת בית הספר לרפואה. ראשי הפקולטות האחרים לרפואה באוניברסיטאות השונות הביעו התנגדות גורפת למהלך אולם בהודעת המועצה להשכלה גבוהה הודגש כי הנושא נבדק על ידי ועדה מקצועית בראשות פרופ' ארנון אפק, המשנה למנהל בית החולים שיבא בתל השומר, שקבעה כי התוכנית ללימודי רפואה של אוניברסיטת אריאל "עונה על כל הנדרש לשם הכשרה איכותית של דור העתיד של הרופאים בישראל, במתכונת הדומה לזו של בתי הספר לרפואה האחרים בארץ".

לאחר האישור התברר כי ד"ר רבקה ודמני-שאומן, חברת ות"ת וסגנית יו"ר המל"ג, הצביעה בעד הקמת בית הספר בעת שהאוניברסיטה דנה עימה באפשרות העסקתה, מה שהעלה חשש לניגוד עניינים. בעקבות זאת, היועץ המשפטי לממשלה הורה על הצבעה חוזרת, שבה בוטל האישור הקודם בין היתר בשל יציאתו לנבצרות של חבר המועצה צבי האוזר בשל הצטרפותו לפוליטיקה.

שר החינוך ויו"ר המל"ג דאז, נפתלי בנט, העביר את הנושא לאישור מל"ג יהודה ושומרון. בפברואר 2019, יומיים לפני פירוקה, מל"ג יו"ש אישרה את הקמת הפקולטה. באפריל 2019, המל"ג הכללית אשררה את ההחלטה, והלימודים החלו באוקטובר אותה שנה.

הקמת הפקולטה עוררה התנגדויות פוליטיות מגופים שונים. עמותת רופאים לזכויות אדם טענה כי קיום הכשרה רפואית בהתנחלות בשטח כבוש עומד בסתירה לערכי מקצועות הבריאות. בספטמבר 2020 נחתם הסכם בין האוניברסיטה לפקולטה למדעי הרפואה באוניברסיטת תל אביב שבראשו עמד פרופ' אהוד גרוסמן (כיום נשיא אוניברסיטת אריאל) לשיתוף פעולה אקדמאי. מרצים רבים הביעו התנגדות כמו כן ארגון "אקדמיה לשוויון" הביע חשש שהסכמים בין אוניברסיטאות ישראליות לאוניברסיטת אריאל כופים על מרצים לשתף פעולה עם מוסד הממוקם בשטח כבוש, מה שעלול להפר תנאי קרנות מחקר בינלאומיות.

## מסלולי לימוד
בית הספר לרפואה מציע תוכנית תלת שנתית לתואר ראשון במדעי הרפואה, (לשעבר קדם רפואה) ותוכנית ארבע שנתית לתואר דוקטור לרפואה. בנוסף מציע בית הספר תוכנית משולבת בת 7 שנים למסלול רפואה ומחקר (M.D ו-Ph.D).

## פעילות קלינית
במסגרת בית הספר לרפואה הקימה האוניברסיטה בשנת 2021 את המרכז הרפואי האזורי ע"ש הלמסלי. בתחילה סיפק המרכז בעיקר טיפוליים שיקומיים והתפתחות הילד במסגרת בית הספר למדעי הבריאות באוניברסיטה. בשנת 2025 הכריזה האוניברסיטה על הקמת מרפאות מומחים בתחומים שונים, כאשר החזון הסופי כולל מערך דימות וחדר מיון.

בנוסף, החל מאוקטובר 2021 מסונף לניאדו - מרכז רפואי צאנז אל בית הספר.

## ראו גם
* לימודי רפואה בישראל

## קישורים חיצוניים
* 

## הערות שוליים

קטגוריה:אוניברסיטת אריאל בשומרון
אריאל
כריס אוניל (טניסאית)

**כריסטין מרל אוניל** (באנגלית: **Christine Merle O'Neil**; נולדה ב-19 במרץ 1956) היא טניסאית עבר אוסטרלית. היא זכתה בתחרות גראנד סלאם של אליפות אוסטרליה הפתוחה 1978.

## ביוגרפיה
כריס אוניל נולדה בניוקאסל שבטסמניה. היא התחילה להתאמן בגיל צעיר ובשנת 1973 זכתה באליפות אוסטרליה לבנות גילה.

כריס אוניל שיחקה בתחרויות גראנד סלאם החל משנת 1973. היא לא עברה את השלבים המוקדמים עד אליפות אוסטרליה הפתוחה 1978, בה הצליחה להגיע לגמר וניצחה בתחרות. באותה תחרות היא לא הייתה מדורגת ודירוגה בעולם באותה תקופה היה מס' 80. באותה אליפות בתחרות זוגות נשים אוניל הגיעה לשלב חצי הגמר.

כריס אוניל שיחקה גם במשחקי זוגות נשים. בשנים 1976 ו-1978 היא הגיעה לשלבים של רבע הגמר וחצי הגמר בתחרויות גראנד סלאם.

בשנת 1983 אוניל פרשה מהשתתפות בתחרויות ופעלה כמאמנת טניס. בשנת 2007 היא פתחה ביחד עם קרובי משפחה בית ספר לטניס.

## קישורים חיצוניים

קטגוריה:טניסאיות אוסטרליות
קטגוריה:טניסאיות זוכות אליפות אוסטרליה הפתוחה
קטגוריה:ילידות 1956
קטגוריה:אוסטרלים שנולדו ב-1956
כריסטופר לניב

**כריסטופר צ'ארלס לניב** (באנגלית: **Christopher Charles LaNeve**) הוא קצין בדרגת גנרל בצבא ארצות הברית המכהן כסגן ראש מטה צבא ארצות הברית. קודם לכן שירת כעוזר הצבאי הבכיר של מזכיר ההגנה וכמפקד הארמייה השמינית.

## ביוגרפיה
לניב גדל בפנסילבניה ובסיירה ויסטה שבאריזונה. התגייס לצבא ארצות הברית ב-1990 לאחר סיום לימודיו באוניברסיטת אריזונה בה נטל חלק בתוכנית הכשרת קצונת המילואים של הצבא. שירת כקצין חי"ר בדיוויזיה השביעית, פיקד על פלוגה ברגימנט החי"ר ה-327 של הדיוויזיה המוטסת ה-101, מילא תפקידי מטה בפנטגון. לאחר לימודים במכללה לפיקוד ולמטה של הצבא הוצב בדיוויזיה ההררית העשירית, ובהמשך שירת בסוכנות ביון ההגנה.

בתפקידו הבא פיקד על הגדוד השני ברגימנט החי"ר ה-325 של הדיוויזיה המוטסת ה-82, ולאחר מכן שימש קצין אג"ם של הדיוויזיה בעת שהוצבה באפגניסטן. פיקד על צוות הקרב המשולב השלישי בדיוויזיית השריון הראשונה, סגן מפקד הדיוויזיה המוטסת ה-82, ומפקד פיקוד האימונים הרב-לאומים המשותפים באירופה. שימש כראש אגף מבצעים, כשירות והתניידות במטה הצבא וסגן ראש מטה פיקוד כוחות צבא ארצות הברית.

ב-2022 מונה למפקד הדיוויזיה המוטסת ה-82. ב-2023 מונה למפקד הארמייה השמינית ולראש מטה הכוח המשולב האמריקאי-קוריאני בפיקוד כוחות ארצות הברית בקוריאה. באפריל 2025 מונה לעוזר הצבאי הבכיר של מזכיר ההגנה פיט הגסת'.

בפברואר 2026 מונה לסגן ראש מטה צבא ארצות הברית.

לניב בעל תואר שני בניהול מאוניברסיטת מרכז מישיגן ותואר שני בלימודי צבא ואסטרטגיה מהמכללה לפיקוד ומטה של הצבא. נשוי ואב לשניים.

## קישורים חיצוניים
*ביוגרפיה באתר הצבא

קטגוריה:גנרלים בצבא ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי כוכב הארד
קטגוריה:מפקדי הארמייה השמינית של צבא ארצות הברית
קטגוריה:מפקדי הדיוויזיה המוטסת ה-82
קטגוריה:מעוטרי מדליית השירות המצוין (צבא ארצות הברית)
קטגוריה:בוגרי אוניברסיטת אריזונה
קטגוריה:בוגרי אוניברסיטת מרכז מישיגן
ויטאס גרולייטיס

**ויטאס גרולייטיס** (באנגלית: **Vytautas "Vitas" Kevin Gerulaitis**; 26 ביולי 1954 - 17 בספטמבר 1994) היה טניסאי מאמן טניס אמריקאי ממוצא ליטאי. גרולייטיס זכה בגראנד סלאם בתחרות אליפות אוסטרליה הפתוחה 1977 (דצמבר).

## ביוגרפיה
ויטאס גרולייטיס נולד בברוקלין למשפחה ממוצא ליטאי. לאחר סיום לימודי בית ספר הוא למד שנה באוניברסיטת קולומביה ופרש לטובת קריירה בטניס.

ויטאס גרולייטיס החל קריירה מקצועית בשנת 1971.הצלחתו הגדולה בתחרויות הגברים היה ניצחון באליפות אוסטרליה הפתוחה 1977 (דצמבר). בנוסף לכך הוא הפסיד בגמר אליפות צרפת הפתוחה 1980 לביורן בורג והפסיד בגמר אליפות ארצות הברית הפתוחה 1979 לג'ון מקנרו.

בתחרויות זוגות גברים גרולייטיס ניצח באליפות וימבלדון 1975.

במהלך הקריירה גרולייטיס זכה בגביע דייוויס כחבר נבחרת גביע דייוויס של ארצות הברית.

בשנת 1985 הזוג גרולייטיס/בובי ריגס שיחקו נגד הזוג מרטינה נברטילובה/פם שרייבר והפסידו במשחק כפול.

גרולייטיס פרש מהשתתפות בתחרויות בשנת 1986 והיה פרשן טניס בטלוויזיה.

למשך תקופה קצרה גרולייטיס היה מאמן של פיט סמפרס.

בספטמבר 1994 גרולייטיס ביקר אצל חברים. בלילה הוא נפטר מהרעלת פחמן חד-חמצני שנפלט מתנור שהותקן באופן לא תקין.
## הישגים

## קישורים חיצוניים

* 

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ברוקלין: אישים
קטגוריה:טניסאים אמריקאים
קטגוריה:טניסאים זוכי אליפות אוסטרליה הפתוחה
קטגוריה:טניסאים זוכי אליפות וימבלדון
קטגוריה:אמריקאים ממוצא ליטאי
קטגוריה:ניו יורק: ספורטאים
קטגוריה:אמריקאים שנולדו ב-1954
קטגוריה:אמריקאים שנפטרו ב-1994
אנדרה סלומון (פסנתרן)

**אנדרה סלומון** (בצרפתית: **André Salomon**; 27 באוקטובר 1881 – 5 ביוני 1944) היה פסנתרן צרפתי שנרצח במחנה ההשמדה אושוויץ בשואה.

## ביוגרפיה
נולד ברובע האחד-עשר של פריז, שם אביו, אלכסיס, היה בעל סדנת תכשיטים. סלומון התקבל לקונסרבטואר של פריז ב-1894. בכיתת הפסנתר של שארל-ווילפריד דה בריוט, חבריו היו מוריס ראוול, ריקרדו וינס ופרדיננד מוט-לקרואה. הוא החל את הקריירה שלו כבר בשנת 1900. הוא היה סולן בקונצרטים של תזמורת פאדלו ותזמורת למורו, והופיע לצד הזמרת ג'יין באתורי, הצ'לנים גרארד הֶקינג, מוריס מרשל, פייר פורנייה, המלחין לאון מורה, החלילן פיליפ גובר, והויולן פייר וילן. הוא ניגן לצד רביעיית קמנסקי ורביעיית קארמבט ויצר שלישייה עם לואי קארמבט (כינור) ורנה שיזלה (צ'לו).

ב-10 ביוני 1913, בתיאטרון שאנז אליזה, השתתף בעונה השמינית של הבלט רוס של סרגיי דיאגילב ושיחק את תפקיד הפסנתר בהחייאת "פטרושקה" של סטרווינסקי, שהועלתה לראשונה שנתיים קודם על ידי אותה להקה: תמרה קרסבינה, ואצלב ניז'ינסקי, כוריאוגרפיה של מיכאיל פוקין, בניהולו של פייר מונטה.

סלומון היה אחד ממייסדי הקונסרבטואר למוזיקה של טרואה יחד עם המלחין אמבל מאסיס (כינור שני ברביעיית קארמבט), שם לימד פסנתר. הוא נאלץ להפסיק את עבודתו תחת הממשל הצבאי הגרמני בצרפת הכבושה במלחמת העולם השנייה, ומצא מקלט באקס-אן-פרובאנס. ב-21 במאי 1944 הוא נעצר, הועבר למחנה הריכוז דראנסי עם מספר רשום 22 785, וגורש לאושוויץ בשיירה מספר 75 ב-30 במאי 1944, שם נרצח לאחר שבוע. מצבת זיכרון הוקמה בשמו בבית הקברות היהודי באקס-אן-פרובאנס.

## הערות שוליים

קטגוריה:בוגרי הקונסרבטואר של פריז
קטגוריה:ילידי 1881
קטגוריה:נפטרים ב-1944
קטגוריה:יהודים צרפתים
בדנא נעיש

**בדנא נעיש** (בערבית: **بدنا نعيش**, בתרגום עברית: **אנו רוצים לחיות**) היא תנועה המגדירה את עצמה כתנועה עממית א-פוליטית ברצועת עזה, שנוסדה במרץ 2019, הקוראת להגדלת הזדמנויות כלכליות ולהחלפת שלטון חמאס ברצועה. ב-2019 הובילה התנועה מחאה נרחבת ברצועת עזה נגד חמאס. התנועה אינה קשורה למפלגה פוליטית כלשהי, וישנם מקורות שקשרו את פעילות התנועה לאביב הערבי של תחילת העשור השני של המאה ה-21.

## מטרות
מטרות התנועה לקדם חופש כלכלי ויצירת הזדמנויות כלכליות למיטוב חיי התושבים ברצועת עזה, צמצום שיעור האבטלה, צמצום המיסוי, ונושאים כלכליים נוספים. כמו כן התנועה פועלת לטיפול בכושר המנהיגות, מחסור בחשמל, גישה למי שתייה, חוסר ביטחון תזונתי, גישה לחינוך וחופש הביטוי.

## היסטוריה
התנועה החלה במרץ 2019, כחלק מהמחאה הכלכלית בעזה ב-2019. עמוד הפייסבוק של התנועה צבר במהירות כמה אלפי עוקבים. בתחילה התנועה מתחה ביקורת על חמאס, אך לא קראה להדחת הארגון משליטה ברצועה, מחשש שתהיה זו דרישה בלתי אפשרית. במקום זאת, הם התמקדו בשינויים מהותיים כמו מיסוי מופחת והורדת מחירים, כמו גם פיוס בין תנועות הפת"ח והחמאס ובחירות חדשות.

רבים ממארגני התנועה, כולל עו"ד הפלסטיני מומן אל-נאטור , נעצרו והואשמו ב"שיתוף פעולה עם גורמים זרים עוינים, תוך הפרה של החוק הפנימי". כמה מהם הופנו לבתי משפט צבאיים. לאחר שתדלנות ומסעות הסברה בינלאומיים, אל-נאטור שוחרר.

בשנת 2020, אחד ממנהיגי הקבוצה, סולימאן אל-עג'ורי, התאבד. עמוד הפייסבוק של התנועה פרסם את דבר האירוע, שחיבר את התאבדותו של אל-עג'ורי ישירות לשלילת הזכויות הכלכלית של צעירי עזה. ארבעה מחבריו של אל-עג'ורי נעצרו בעקבות הלווייתו, בשל קשריהם לתנועה; גם כמה עיתונאים שדיווחו על מותו נעצרו.

בנובמבר 2021, הקבוצה שוב צברה אחיזה באינטרנט בעקבות טביעת שלושה מהגרים עזתים שניסו להגיע ליוון, ודיווחים על הנהגת חמאס שמנהלת חיי פאר. זה נמשך ביולי 2022, כאשר מפגינים שיתפו סרטונים באינטרנט של תושבי עזה החיים בעוני ותושבים המקיימים עימותים פיזיים עם כוחות הביטחון של חמאס.

בסוף יולי ובתחילת אוגוסט 2023, התנועה שוב הובילה הפגנות אישיות בתגובה להרג בשוגג של אדם על ידי הרשויות בח'אן יונס. חמאס הגיב להפגנות בהגברת האבטחה, ואנשיו עצרו כמה מפגינים ועיתונאים שסיקרו את ההפגנות.

### במלחמת חרבות ברזל

החל מ-25 במרץ 2025 ארגנה התנועה הפגנות גדולות, בהן השתתפו אלפי אנשים, נגד שלטון חמאס ברצועה, ליד בית החולים האינדונזי ובמקומות נוספים בצפון רצועת עזה.

## תגובות
במהלך פעילות התנועה, למעלה מאלף עזתים המשתייכים אליה נעצרו על ידי חמאס. חמאס ניסה להמעיט בערכה של התנועה בטענה שהנהגתה היא ישראלית, או חלק מהרשות הפלסטינית. למול הפגנות התנועה חמאס השתמש במעצרים ובכוח מופרז. משתתפים שנעצרו עברו עינויים. מפגין אחד דווח על איבוד ראייתו בעקבות חקירות חוזרות ונשנות.

חמאס גם הפחיד עיתונאים והחרים את הציוד שלהם כדי להרתיע את הדיווח על התנועה או על מחאותיה. התנועה קיבלה תמיכה מאש"ף.

## הערות שוליים

קטגוריה:רצועת עזה
ישראל אובל

**ישראל אובָל** (נולד ב-17 באפריל 1945) הוא מתרגם ישראלי המתמחה בתרגום אופרה, הצגות לתיאטרון וסרטי קולנוע. בעיקר נודע כאחד מחלוצי השימוש בכתוביות לתרגום אופרה. מתרגם הבית של האופרה הישראלית החדשה והתזמורת הפילהרמונית הישראלית ומתרגם הבית של ההפצות הישראליות של סרטי וולט דיסני (כולל תרגום מלא של השירים). כן תרגם את סרטי "שר הטבעות", "הנרי החמישי", "אמדאוס", "החגיגה של באבט" (מדנית), "שיער", "צייד הצבאים", "אפוקליפסה עכשיו" וסרטים רבים של היוצרים וודי אלן, פרנסואה טריפו, פדריקו פליני ועוד. אובל שימש גם כמבקר אופרה בעיתון "מעריב" וכמרצה על אופרות במסגרת תוכנית "אסכולות" של האוניברסיטה הפתוחה.

ישראל אובל נולד בדרום תל אביב, בבית הוריו דיברו באופן שוטף עברית ולדינו, בנוסף לצרפתית. אובל למד בעתודה האקדמית ספרות אנגלית ותיאטרון. לאחר מכן למד בצרפת ספרות צרפתית, הוראת צרפתית ותרבות סקנדינבית.

בשנת 1968, לאחר ששב מלימודים בצרפת ולאחר שכבר עבר כמורה לאנגלית ולצרפתית, החל לעבוד לפרנסתו כמתרגם סרטים. ב-1971 היה יועץ ספרותי של להקת בת שבע ליצירה "עמי-ים, עמי-יער", שהתבססה על שירה עברית בקריאתה של חנה מרון לכוריאוגרפיה של ג'ון קרנקו. אובל שולט בנוסף לעברית, שפת אמו והשפה היחידה שאליה הוא מתרגם, גם באנגלית ובצרפתית, ויודע גם איטלקית, ספרדית, נורווגית ודנית.

## הערות שוליים

קטגוריה:מתרגמים ישראלים
קטגוריה:בוגרי העתודה האקדמית
קטגוריה:ישראלים שנולדו ב-1945
סלואו

**סלואו** (באנגלית: **Slow dance**) הוא ריקוד זוגי שבו שני הרקדנים רוקדים לאט, בהתאם לצלילי המוזיקה. ריקוד זה בדרך כלל נרקד במוזיקה עם קצב איטי מאוד, כמו בלדות סנטימנטליות. ריקוד זה נקשר בדרך כלל לריקוד המבוצע על ידי תלמידי חטיבות ביניים, תיכונים ומכללות.

כאשר שני הרקדנים רקודים יחד, הרקדן הראשון, מחזיק את ידיו בצידי הירכיים, הישבן או המותניים של הרקדן השני, ואילו הרקדן השני שם את ידיו על הכתפיים, החלק העליון של הגב או צידי הראש של הרקדן הראשון. לאחר מכן, הרקדנים מתנדנדים קדימה ואחורה עם המוזיקה. תנועת כף הרגל היא מינימלית, אך שני הרקדנים עשויים להשתמש בכפות רגליהם כדי להסתובב לאט במקום. מאחר שהריקוד דורש מעט ריכוז פיזי, הרקדנים מרבים לדבר ביניהם בזמן הריקוד. רקדנים עם מערכת יחסים קרובה עשויים לרקוד בצמוד אחד לשני, בצורה של "חיבוק והתנדנדות".

## הערות שוליים

קטגוריה:מחול
מאורה דאסי

**מאורה דאסי** (בגאורגית: **მეორე დასი**; "הקבוצה השנייה") היה שמה של קבוצה אינטלקטואלית ליברלית גאורגית שהתקיימה בשלהי המאה ה-19, כאשר הייתה גאורגיה חלק מהאימפריה הרוסית. היא נוסדה בשנת 1869 על ידי גיורגי צרתלי ופיטר אומיקשווילי והייתה יריבתה של פריבלי דאסי (პირველი დასი; "הקבוצה הראשונה"), שהייתה אחת מהקבוצות הלאומיות הראשונות בגאורגיה.

בתגובה לזרמים הכלכליים והפוליטיים החדשים בחיים האירופיים, היו חברי הקבוצה רדיקליים יותר מקודמיהם בעיסוקם בעיתונאות, בפוליטיקה המקומית ובעסקים. לפי ההיסטוריון רונלד גריגור סוני, הם היו "הקבוצה הגאורגית הראשונה של אינטלקטואלים שהשתלבה בעיקר בחיים המקומיים והכלכליים בגאורגיה".

הם הוחלפו על ידי ה"מסאמה דאסי" (მესამე დასი: "הקבוצה השלישית"), שהורכבה בעיקר מסוציאל-דמוקרטים גאורגים.

## הערות שוליים

קטגוריה:גאורגיה: מפלגות
אלתור מוזיקלי באובייקטים פיזיים

ממוזער|הלהקה Fly By Night Rounders עם נגנית כפיות
ממוזער|ערכת תופים עשויה מחלקי אופניים ודליי פלסטיק
**אלתור מוזיקלי באובייקטים פיזיים** היא דרך מוזיקלית ליצור מוזיקה, בדרך כלל כדרך להוסיף אלמנטים של כלי הקשה ליצירות מוזיקה. השימוש בהקשרים אלו הוא עתיק, כמו המוזיקה עצמה, שכן ההמצאה המקורית של כלי נגינה התפתחה כמעט בוודאות מצלילי חפצים טבעיים ולא מכלי נגינה שתוכננו במיוחד.

## במוזיקה הקלאסית ובמוזיקה הנסיונית
השימוש באובייקטים פיזיים במוזיקה הקלאסית העכשווית קשור לעיתים קרובות לניסויים בחוסר קביעות  ובמוזיקה אליאטורית של מלחינים כגון ג'ון קייג' וקרלהיינץ שטוקהאוזן. עם זאת, השימוש מופיע גם במוזיקה הפופולרית, כמו ביצירות האמביינט של בריאן אינו. כמו כן, ביצירותיו של אינו, ניתן למצוא ברשימת הקרדיטים אובייקטים פיזיים. תנועת מוזיקת האמביינט, שבאה בעקבות יצירותיו של אינו, גם השתמשה בצלילים אלו, כאשר האמנים הבולטים שהשתמשו בהם היו The Future Sound of London , Autechre, יורי לנדמן , הארי פארטש , פייר בסטיאן  ופמבוטס  (לשעבר אינר סוסטר). כמו כן, צלילים אלו נטמעו ביצירת הבלט *[[Parade (בלט)|Parade]]*  של לאוניד מאסין (כוריאוגרפיה) ואריק סאטי (מוזיקה), וכן ביצירות מוזיקת העידן החדש.

## במוזיקה הפופולרית
הלהקה הגרמנית איינשטירצנדה נויבאוטן נודעה בשל שילובם של מגוון רחב של אובייקטים פיזיים ככלי הקשה ביצירותיהם המוזיקליות. המוזיקאי האמריקאי שון קראהן  (סליפנוט) משתמש ביצירותיו המוזיקליות בחבית בירה עם מחבט  בייסבול. להקת האינדי רוק האמריקאית The Dodos  השתמשה בפח אשפה כחלק מציוד כלי ההקשה שלהם. המתופף ג'ואי נאניני  (Wall of Voodoo ) היה נוהג להשתמש בסירים ומחבתות במקום תופים רגילים. כמו כן, מתופפי רחוב רבים מופיעים עם סלי פלסטיק ריקים.

הלהקה האמריקאית נפטון  משתמשת בווידאו טייפים, גרוטאות מתכת ואובייקטים פיזיים אחרים כדי ליצור כלי נגניה נסיוניים.

אלתור מוזיקלי באובייקטים פיזיים ניתן למצוא גם בשירים פופולריים, כמו בשיר "You Still Believe In Me" של להקת הרוק האמריקאית הביץ' בויז, שהשתמשו בפעמוני אופניים וצופרים. השיר הופיע באלבומם ה-11 של הלהקה, *[[Pet Sounds]]*.

השימוש באובייקיטים פיזיים מתרכז לשני צורות כלליות:
* הקלטת האלתור המוזיקלי באובייקטים פיזיים בכוונה, עם שימוש ישיר או מעובד של הצליל.
* דגימה מהקלטות אחרות.

עם השיפור והנגישות הקלה של טכנולוגיית הדגימה מאז שנות ה-80 של המאה ה-20, יש שימוש גדול יותר בצורה הכללית השנייה, במיוחד עם צלילים מתכתיים כתוצאה מפגיעה בחפצי מתכת מוצקים ובמשטחים. שיטה זו מהווה כיום מרכיב מרכזי במוזיקה הפופולרית המודרנית, במיוחד בז'אנרים המוזיקליים היפ-הופ ומוזיקה תעשייתית.

## ביאורים

## הערות שוליים

קטגוריה:טכניקות מוזיקליות
קטגוריה:אלתור (מוזיקה)
קטגוריה:מוזיקה ניסיונית
גברת תפתחי זה אני

**גברת תפתחי זה אני** הוא סרט מתיחות שעלה לאקרנים בשנת 1992.

## הפקה ושידור
סרט המתיחות האחרון בבימויו ובכיכובו של יהודה בארקן. הסרט כולל כמה מהמתיחות הקלאסיות והזכורות ביותר בז’אנר, בובה מתנפחת המנסה לעצור טרמפים, בוץ מיוחד להגברת האון הגברי, כלב פודל משתין על דוכני ירקות בשוק הכרמל, ועוד מתיחות. חלק מהסרט צולם בשוק הכרמל בתל אביב. את שיר הנושא של הסרט כתב הפזמונאי אילן גולדהירש וביצע הזמר איתן מסורי.

## שחקנים

* יהודה בארקן
*איגור בוריסוב
*מושון אלבוחר
*משה טימור
*בבר יוקו
*יגאל עדיקא
*פיני קידרון
*יואל גם
*הרצל כהן

## קישורים חיצוניים

## הערות שוליים

קטגוריה:סרטי 1992
קטגוריה:סרטי יהודה בארקן
קטגוריה:סרטים ישראליים משנת 1992
רונן הרשקוביץ

**רונן הרשקוביץ** (נולד ב-1 בנובמבר 1972) הוא שחקן קולנוע, טלוויזיה ותיאטרון, יוצר, במאי ויזם תרבותי ישראלי.

## ביוגרפיה
הרשקוביץ בוגר החוג לתיאטרון - מגמת משחק (BFA) מאוניברסיטת תל אביב (2000) ותוכנית הבוגרים של N.Y.U טיש. הוא היה חבר בלהקת הקומדיה דל'ארטה של יורם בוקר משנת 1998 ושיחק בתיאטרון הבימה בשנים 2000-2003 ובתיאטרון חיפה בשנים 2003–2005. בנוסף, הופיע בתיאטרון אורנה פורת, תיאטרון תמונע, הצגות מסחריות וב'תיאטרון בסלון', מיזם התרבותי-חברתי שהקים בשנת 2009. הרשקוביץ משתתף, בחבר-מייסד, גם בהרכב האימפרוביזציה קומיקזה.

### קריירה
בתחום הקולנוע והטלוויזיה, הרשקוביץ השתתף ביצירות שונות ביניהן: "מישהו לרוץ איתו", "ימים קפואים", "הדברים שמאחורי השמש" ו"סלסה תל אביב". בתחילת שנות ה-2000, החל להשתתף בסרטים רבים מסוגת קולנוע חרדי, ביניהן: "אופני הרעם", "הרפתקאה בפראג", הנקמה היהודית 2: חטיפת אייכמן, "כוחם של תהילים", "הדיסק הצרוב", "מנין חסר", הנקמה היהודית 3: משימה בנפאל, "אבודים בדרך", "חרב דוד", "נשק שחור" ועוד.

משנת 2002, הרשקוביץ ביים וכתב עשרות מופעים וסרטים. בין עבודותיו ניתן למנות את אירועי המכביה ה-17, ה-18 וה-19 כולל אירועי זיכרון לגשר המכבייה, אירועי תגלית בשנים 2010–2013 בבנייני האומה ובלטרון, וכן סרטונים ואירועים עסקיים לחברות הפקה שונות ולבנק הפועלים, בנק מזרחי טפחות, שטראוס גרופ, הקרן לירושלים, סלקום, יוניליוור ו-IBM.

### קריירה ניהולית
לצד פעילותו האמנותית, הרשקוביץ מילא שורת תפקידי ניהול. בשנים 1993-1995 שימש כסמנכ"ל ארגון נוער לנוער BBYO, עם אחריות על סניפי אירופה וישראל, פיתוח תכנים והדרכת צוותי חינוך. בין השנים 2001–2007 היה סמנכ"ל מתנדבים של ארגון "לתת" - סיוע הומניטרי ישראלי, עם אחריות על 12,000 מתנדבים, פיתוח ארגוני וגיוס שיתופי פעולה בארץ ובחו"ל.

הרשקוביץ היה חבר דירקטוריון ב"שח"ם – ארגון השחקנים והשחקניות בישראל" בשנים 2001-2015 ונמנה עם מייסדי הארגון. כמו כן, היה חבר בצוות חשיבה ארצי לפיתוח מקצועי במגזר השלישי בג'וינט ישראל בשנים 2005-2009. בשנים 2009-2022 כיהן כמנכ"ל תיאטרון בסלון, ובמקביל ניהל את קפסולה בית תוכן בשנים 2016–2022.

### חיים אישיים
הרשקוביץ מתגורר בהוד השרון.

## פילמוגרפיה נבחרת

### קולנוע

## הערות שוליים

קטגוריה:שחקני קולנוע וטלוויזיה ישראלים
קטגוריה:שחקני תיאטרון ישראלים
קטגוריה:שחקני קולנוע חרדי
קטגוריה:ישראלים שנולדו ב-1972
IBM קונדור (מעבד קוונטי)

**IBM Condor** הוא מעבד קוונטי של 1,121 קיוביטים שנוצר על ידי IBM. המעבד נחשף במהלך הכנס של חברת IBM שכונה IBM Quantum Summit 2023, שהתרחש ב-4 בדצמבר 2023. הוא מהמעבדים הגדולים בעולם (במונחים של קיוביטים), שני במקומו רק למעבד הקוונטי של 1,125 קיוביטים של חברת Atom, שפורסם באוקטובר 2023.

הקונדור מציג ביצועים דומים למעבד הקוונטי בגרסה הקודמת של IBM שמכונה IBM Osprey.

על אף כמות הקיוביטים הגדולה שהקונדור מחזיק, הוא אינו מהיר כמו ה־IBM Heron, שגם נחשף במהלך אותו אירוע.

## הערות שוליים

קטגוריה:מחשוב
קטגוריה:חישוב קוונטי
ארץ הצבר

"**ארץ הצבר**" הוא שיר שכתב והלחין המוזיקאי והיוצר עוזי חיטמן. השיר בוצע בשנת 1985, בתחרות הפסטיגל לשירי ילדים, על ידי עוזי חיטמן וחבריו לשלישיית 'כמו צועני', יגאל בשן ויונתן מילר וזכה במקום השני בתחרות. במקום הראשון בפסטיגל, זכתה הזמרת רבקה זהר עם השיר "הדרך אל הכפר".
שיר נוסף שכתב חיטמן ("אדוני ראש העיר"), השתתף בפסטיגל זה בביצוע יגאל בשן לבדו, וזכה במקום הרביעי.

השיר של עוזי חיטמן, בדומה לשיר הזוכה שכתב יורם טהרלב, מתרפק על העבר הנוסטלגי, ומביע געגועים לארץ ישראל הישנה והטובה של פעם.
השיר בעיבודו של קובי אשרת, יצא לאור ב-1985 באלבום "פסטיגל 85'" בהוצאת הד ארצי, וכן באריכי-הנגן "צברים לוהטים" ו"הופה היי" משנת 1986.

## קישורים חיצוניים
* "ארץ הצבר", באתר הספרייה הלאומית
* 
* אקורדים לשיר, באתר Tab4u
* 20px "ארץ הצבר", במסד הנתונים המוזיקלי Discogs
* 20px "ארץ הצבר", באתר המוזיקה Spotify
* 44px "ארץ הצבר", באתר המוזיקה אפל מיוזיק
* 

## הערות שוליים

קטגוריה:שירי עוזי חיטמן
קטגוריה:שירי פסטיגל
קטגוריה:שירים בעברית
קטגוריה:שירי ילדים
קטגוריה:שירים שנכתבו על ידי עוזי חיטמן
קטגוריה:שירים שהולחנו על ידי עוזי חיטמן
קטגוריה:שירים על ארץ ישראל